
The juridical responsibility is a complex of measures through which international society as a whole or national societies benefit of moral compensations for the suffering provoked by criminals violating the international humanitarian law and human rights law as universal instruments, and national law respectively. The international responsibility has been largely recognized as a true principle of international public law, stating that any violation of an international obligation drives the author’s responsibility and his/ her obligation to cover the likely prejudice.
Răspunderea juridică reprezintă complexul de măsuri prin care societatea internaţională sau naţională beneficiază de compensaţii morale pentru suferinţa provocată de infractori prin încălcarea dreptului internaţional umanitar şi al drepturilor omului ca instrumente universale, respectiv a dreptului naţional. Acesta din urmă poate oferi garanţii suplimentare faţă de dreptul internaţional. Răspunderea internaţională s-a consacrat ca un adevărat principiu al dreptului internaţional public, conform căruia orice încălcare a unei obligaţii internaţionale antrenează răspunderea autorului încălcării si obligaţia acestuia de a repara eventualul prejudiciu produs. [1]
I. Răspunderea internaţională a statelor
Dacă răspunderea indivizilor pentru faptele lor prin care, nesocotind voinţa lumii, au produs suferinţe persoanelor lipsite de protecţie, sau celor aflate în afara situaţiilor de conflict, este o întreprindere dificilă dar posibilă, exemplele recente ale Tribunalului pentru fosta Iugoslavie fiind mărturie, răspunderea impersonală a statelor pentru faptele naţionalilor săi acţionând în capacitate oficială este aproape imposibilă. Încălcarea unei norme internaţionale de către un stat are drept consecinţă stabilirea unui raport juridic între statul lezat si statul vinovat. Răspunderea internaţională reprezintă o manifestare a personalităţii juridice a statelor, a suveranităţii sale, instituţia răspunderii contribuind la garantarea legalităţii ordinii internaţionale.
Conform teoriilor conturate în dreptul internaţional, răspunderea internaţională a unui stat sau a altui subiect de drept internaţional poate să aibă la bază comiterea unui act ilicit internaţional, acţiune sau inacţiune, de o anumită gravitate, ce încalcă principiile şi normele de drept internaţional sau a unei infracţiuni internaţionale, faptă de o gravitate deosebită ce lezează nu numai interesele unui stat, ci şi ale comunităţii internaţionale în ansamblul său. Nu este nevoie de a demonstra existenţa unei culpe a autorului faptei ilicite (decât în mod excepţional, în cazul anumitor tratate) pentru a se angaja răspunderea internaţională a acestuia. Pentru a putea fi angajată răspunderea internaţională în sarcina unui stat, trebuie demonstrate şi îndeplinite cumulativ următoarele condiţii: 1) conduita ilicită a statului; 2) imputabilitatea conduitei ilicite unui subiect al dreptului internaţional public şi 3) producerea unui prejudiciu.
În ceea ce priveşte prima condiţie, conduita ilicită, trebuie să înţelegem că încălcarea unei obligaţii internaţionale, aflată în vigoare, indiferent care este sursa acestei obligaţii – tratat, cutumă sau alt izvor de drept internaţional – constituie un fapt internaţional ilicit. Faptul internaţional ilicit poate consta întro acţiune sau omisiune a subiectului de drept prin care se încalcă o obligaţie internaţională. Dacă delictul internaţional, care reprezintă un fapt ilicit de o mai mică gravitate nu face obiectul studiului nostru, crima internaţională este cea mai gravă încălcare a normelor internaţionale.[2] Crima internaţională este definită în dreptul internaţional ca un fapt internaţional ilicit care rezultă dintr-o încălcare de către un stat a unei obligaţii internaţionale opozabilă tuturor, care se referă la o valoare esenţială pentru ocrotirea intereselor comunităţii internaţionale, cum ar fi: menţinerea păcii şi a securităţii internaţionale şi interzicerea agresiunii; salvgardarea dreptului popoarelor la autodeterminare; interzicerea sclaviei şi a genocidului; protejarea mediului înconjurător; normele dreptului umanitar (în care sunt definite crimele de război, crimele împotriva păcii si umanităţii).
Pentru stabilirea imputabilităţii conduitei ilicite, s-a considerat că actele autorităţilor publice reprezintă actele statului. Actele autorităţilor sunt comise de fapt de către persoanele fizice care acţionează în calitatea lor oficială, acestea angajând răspunderea statului chiar dacă şi-au depăşit compeţentele conferite de funcţia pe care o exercită. Statele răspund pentru actele organelor lor legislative, ale administraţiei centrale sau locale şi ale organelor judecătoreşti, dacă prin acestea se încalcă o obligaţie internaţională a sa, şi chiar pentru acte ale particularilor, în anumite condiţii.
Producerea unui prejudiciu este un alt element al răspunderii internaţionale a unui stat. Pentru a fi luat în considerare, trebuie să fie îndeplinite anumite condiţii: să existe un raport de cauzalitate între conduita ilicită şi prejudiciul rezultat; statul lezat este ţinut să o dovedească; prejudiciul trebuie să fie individualizat, adică sa afecteze un subiect al dreptului internaţional; în cazul comiterii unei crime internaţionale se consideră ca sunt lezate interesele tuturor statelor comunităţii internaţionale. Ca forme de reparare a prejudiciului, menţionăm: a) Repararea în natură a prejudiciului (restitutio in integrum) care vizează restabilirea – dacă este posibil – a situaţiei anterioare producerii prejudiciului, dacă e vorba de prejudicii materiale care nu au avut un efect ireversibil; b) Repararea prin echivalent (despăgubirile) forma cea mai des utilizată de reparare a prejudiciilor atât materiale cât şi morale. O condiţie pentru a putea opera este individualizarea şi evaluarea prealabilă a prejudiciului, precum şi dovedirea cuantumului pretins. De regulă, despăgubirile trebuie să acopere atât pierderea efectiv suferită (damnum emergens) cât şi câştigul nerealizat (lucrum cessans); c) Satisfacţia este forma specifică de reparare a prejudiciilor morale şi constă în prezentarea de regrete şi scuze oficiale, sau în simpla constatare, în cuprinsul unei hotărâri a unei instanţe internaţionale, arbitrale sau judecătoreşti, a unei încălcări a normei internaţionale.
In ceea ce priveşte violările de către state a prevederilor dreptului internaţional umanitar, acestea trebuie în primul rând constatate. În acest sens, Convenţiile de la Geneva prevăd posibilitatea deschiderii unei anchete cu privire la orice violare pretinsă a convenţiilor, la cererea unui stat parte la un conflict(art. 52, 53, 132, 149), însă practică a demonstrat dificultatea unui asemenea demers politic. [3]Se apreciază de către unii specialişti că este puţin probabil să înregistrăm succese în rezolvarea paşnică a unei situaţii conflictuale şi deci calea coercitivă rămâne singura opţiune realistă însă care poate duce la alte complicaţii. (în acest sens instituţiile Puterilor protectoare şi a bunelor oficii pot fi considerate desuete).[4]
Statele pot răspunde şi din punct de vedere material sau financiar pentru violarea dreptului internaţional umanitar, posibilitate regăsită în prevederile art.3 al Convenţiei de la Haga din 1907 şi ale art. 91 din Protocolul I din 1977. În sfârşit o altă formă de răspundere internaţională a statului este cea morală, care constă în obligarea statului căruia i se impută o violare a dreptului internaţional umanitar de a prezenta scuze oficiale statului vătămat.[5]
II. Răspunderea persoanelor
La nivel internaţional poate fi angajată şi răspunderea persoanelor fizice în cazul comiterii de către acestea a unor infracţiuni internaţionale. În acest caz, persoana fizică răspunde în faţa organelor jurisdicţionale internaţionale, fiind vorba de o răspundere penală individuală. [6] Pentru substanţializarea răspunderii internaţionale a persoanelor a fost creată Curtea Penală Internaţională (CIP) ca instituţie jurisdicţională permanentă, cu competenţă obligatorie pentru statele- parţi la Statutul acesteia, jurisdicţia sa fiind complementară jurisdicţiilor penale naţionale. Competenţa materială a Curţii împuterniceşte judecarea şi pedepsirea persoanelor fizice vinovate de comiterea unor infracţiuni deosebit de grave -definite prin exemplificare în Statutul CIP – care aduc atingere intereselor ansamblului comunităţii internaţionale: crime de genocid; crime împotriva umanităţii; crimele de război; crimele de agresiune.
Crima de genocid este definită drept “orice acte comise cu intenţia de a distruge, în tot sau în parte, un grup naţional, etnic, rasial sau religios prin: uciderea membrilor grupului; atingerea gravă a integrităţii fizice şi psihice a membrilor grupului; supunerea intenţionată a grupului la condiţii de existenţă care să conducă la distrugerea sa fizică totală sau partială; măsuri vizând împiedicarea naşterilor în cadrul grupului; transferul forţat de copii de la un grup la altul.”
Prin crime contra umanităţii înţelegem oricare dintre actele menţionate în continuare, atunci când sunt comise în cadrul unui atac generalizat sau lansat sistematic asupra populaţiei civile: ucidere, exterminare, sclavaj, deportare sau transfer forţat de populaţie, condamnarea la închisoare sau alte forme de privare gravă de libertate, tortură, viol, sclavie sexuală, prostituţie forţată, sarcină sau sterilizare forţată sau orice altă formă de violenţă sexuală de gravitate comparabilă, persecutarea unui grup pentru motive de ordin politic, rasial, naţional, etnic, cultural, religios sau bazat pe sex, ori în funcţie de alte criterii universal recunoscute ca inadmisibile în dreptul internaţional, crima de apartheid si alte acte inumane cu un caracter similar, cauzatoare de suferinţe puternice si care aduc atingere gravă integrităţii fizice sau mentale.
Curtea este competentă să judece crimele de război, în special acele crime care se înscriu în cadrul unui plan sau al unei politici elaborate. Prin crime de război înţelegem, în virtutea Convenţiilor de la Geneva din 1949 privind dreptul umanitar şi a altor convenţii şi cutume internaţionale: omuciderea intenţionată; tortura sau tratamentele inumane, inclusiv experienţele biologice; provocarea cu intenţie a unor suferinţe puternice sau a unor atingeri grave a integrităţii fizice; distrugerea şi însuşirea de bunuri, nejustificată de necesităţi militare si executată pe o scara largă, în mod ilicit; constrângerea unui prizonier de război să servească interesele unei armate străine; privarea intenţionată a unui prizonier de război de dreptul la un proces echitabil; deportarea sau arestarea ilegală; luarea de ostateci; lansarea de atacuri deliberate împotriva populaţiei civile şi a bunurilor acesteia; lansarea de atacuri deliberate împotriva misiunilor umanitare şi de menţinere a păcii; lansarea unui atac deliberat atunci când este evident că acesta va produce pierderi de vieţi şi pagube materiale în rândul populaţiei civile; uciderea sau rănirea combatanţilor inamici după ce aceştia s-au predat; portul unor însemne militare sau a uniformei inamice, atunci când are drept urmare pierderea de vieţi sau rănirea gravă a adversarului; stabilirea de către puterea ocupantă a unei părţi din populaţia sa în teritoriul ocupat, precum şi transferul în interiorul acestui teritoriu sau în afara lui a unei parţi sau a totalităţii populaţiei băştinaşe, etc. Menţionăm că actele enumerate în cadrul acestor definiţii nu sunt limitative.
În perioada recentă, anumite operaţii în sprijinul păcii au fost desfăşurate în zone unde tribunale de război internaţionale, sub egida Organizaţiei Naţiunilor Unite sau a altor organizaţii internaţionale sau guverne naţionale au fost înfiinţate pentru investigarea şi judecarea crimelor de război. Faptele deosebit de grave săvârşite cu prilejul conflictelor armate din fosta Iugoslavie şi din Ruanda – într-o cu totul altă zonă a lumii – au determinat crearea a două tribunale noi, având şi ele un obiectiv excepţional şi precis determinat: Tribunalul internaţional pentru fosta Iugoslavie, înfiinţat în 1993 şi Tribunalul Internaţional pentru Ruanda, constituit pe baza unei Rezoluţii a Consiliul de Securitate al O.N.U. din 1994.[7] Un caz recent mediatizat a fost cel al fostului general sârb bosniac Dragomir Milošević care a fost condamnat la 33 de ani de închisoare de către Tribunalul internaţional pentru fosta Iugoslavie, găsit vinovat de crime comise pe timpul asediului oraşului Saraievo din perioada august 1994 – noiembrie 2005. Deşi, în apărarea sa, Dragomir Milošević a susţinut că Saraievo era un câmp de luptă pe timpul asediului şi că trupele sale desfăşurau operaţii militare legitime, tribunalul a considerat patru din actele sale drept crime împotriva umanităţii iar unul din acestea drept violarea legilor şi obiceiurilor războiului. În formularea acuzării, tribunalul a constatat că vinovatul a abuzat de poziţia sa de comandant al Sarajevo Romanija Corps (SRK) şi a făcut uz în mod regulat de bombe aeriene modificate, o armă complet necorespunzătoare şi cu o mare putere explozivă. Dintre toate acestea, atacul cu bombe de aruncător asupra pieţei Markale din data de 28 august 1994 (care a produs moartea a 34 de civili) a fost considerat unul din cele mai oribile acte relatate de mulţi martori oculari.[8]
La nivel naţional, legislaţia penală românească[9] prevede răspunderea persoanelor vinovate de comiterea de infracţiuni în legătură cu conflictul armat, grupate pe categorii, astfel “Infracţiuni contra capacităţii de apărare a României”(titlul al X-lea), şi anume: jefuirea celor căzuţi pe câmpul de luptă (art. 350); folosirea fără drept a emblemei Crucii Roşii pe timpul operaţiilor militare (art. 351), şi “Infracţiuni contra păcii şi omenirii”, (titlul al XI-lea) care au un caracter imprescriptibil: genocidul (art. 357); tratamente neomenoase la adresa persoanelor protejate şi căzute în puterea adversarului (art. 358); distrugerea unor obiective sanitare şi însuşirea unor bunuri sanitare, nejustificate de necesităţile militare (art. 359); distrugerea, însuşirea sau jefuirea unor valori culturale (art. 360). Pedepsele aplicate acestui gen de infracţiuni sunt de la 3 ani închisoare până la maximum de pedeapsă aplicabil pe teritoriul românesc (detenţia pe viaţă).
Un capitol important în materia răspunderii pentru depăşirea limitelor folosirii forţei şi implicit a armelor de foc, îl reprezintă problema exonerării de răspundere în condiţiile executării ordinului primit. Există mai multe surse în care găsim referiri la modalitatea încadrării actelor executate în aceste condiţii. Legea 80/ 1995 privind statutul cadrelor militare consemnează ca îndatorire a cadrelor militare obligativitatea executării ordinelor primite de la superiori însă condiţionat de legalitatea şi conformitatea acestora cu obiceiurile războiului şi convenţiilor internaţionale la care România este parte(secţ.1, cap.II). Regulamentul disciplinei militare face trimitere nu doar la litera ci şi la spiritul legii, sugerând prin aceasta observarea de către executanţi a caracteristicii de legalitate a ordinului (art.7). Astfel, eroarea de fapt nu poate fi invocată de cel care a executat un ordin ilegal, justificând necunoaşterea legii.[10]
Referitor la răspunderea pe timpul stărilor excepţionale, legislaţia privind starea de asediu şi starea de urgenţă nu prevede pedepse pentru depăşirea limitelor folosirii forţei de către forţele armate în situaţiile reglementate, dar acestea trebuie să fie interpretate conform dreptului naţional (penal) sau dreptului internaţional umanitar, după cum evenimentele sunt apreciate ca fiind de natura conflictului armat sau tulburări şi tensiuni interne.
Chiar dacă statele sunt refractare în a permite derogări de la principiul suveranităţii şi astfel să accepte forme de reprimare a violărilor dreptului internaţional, în sarcina lor ca entităţi sau a cetăţenilor acestora, putem afirma că instituţia răspunderii pentru depăşirea limitelor folosirii forţei trebuie să continue a fi dezvoltată pentru a se putea constitui într-o reală garanţie a legalităţii ordinii internaţionale în care se regăsesc în mod organic şi sistemele naţionale.

